‘तमाशा’ के रिलीज होने के पहले इसके निर्देशक इम्तियाज अली ने एक इंटरव्यू में कहा था, ‘शायद ये फिल्‍म ‘जब वी मेट’ और ‘रॉकस्टार’ के बीच की फिल्म है। उन्होंने शायद क्यों लगाया था? क्या वे कहना चाहते थे और ये कहने से बच गए थे कि इसमें उनकी ‘लव आजकल’ के भी कुछ तत्व हैं? फिल्म देखने से तो यही लगता है कि इसमें ‘लव आजकल’ के कुछ पहलू चिपके हुए हैं। हो सकता है कि निर्देशक इस बात से अनजान हों। और ये भी हो सकता है कि जानबूझकर वो स्वीकार नहीं करना चाहता हों, लेकिन इससे संभवत: किसी को इनकार नहीं होगा कि इसमें जरा अलग तरह के प्यार का किस्सा है। वही जो छह साल पहले आई इम्तियाज अली की फिल्म ‘लव आजकल’ में दिखा था। उस तरह का प्यार, जिसमें प्रेमी एक-दूसरे को चाहते भी हैं और दुनिया को और खुद को ये जताना चाहते हैं कि प्यार नहीं भी है। गुड़ खाकर गुलगुले से परहेज करने जैसी हालत होती है।